Lene Marie Fossen

**Lene Marie Fossen** (1986–2019) var en norsk fotograf og fotokunstner. Hun er spesielt kjent for sine sterke selvportretter, men fotograferte også bygninger og portretter av andre mennesker. 

Hun bestemte seg allerede som 10-åring for at hun ville stoppe tiden. Hun ville forbli et barn – og sluttet gradvis å spise. Hun utviklet alvorlig anoreksi, som hun til slutt døde av, bare 33 år gammel. Hun var hele tiden åpen om sykdommen og uttrykte seg gjennom selvportrettene. Hun tok en hel serie bilder i et nedlagt, forfallent leprahospital  på Khios i Hellas i årene før hun døde. Portrettene er omtalt som brutalt ærlige og dypt poetiske.

## Fotokunstneren og læremestrene
Lene Marie Fossen fikk et digitalkamera i gave av foreldrene til konfirmasjonen. Dette ble starten på et liv som fotograf og fotokunstner. Hun var i utgangspunktet selvlært som fotograf, men rundt 2010 tok hun selv kontakt med fotograf Espen Wallin og ba ham lære henne mer om fotografering. Dette ble starten på et vennskap og samarbeid som kulminerte i en dokumentarfilm om hennes kunst og liv. 

Hun fikk også råd av fotograf Morten Krogvold, som var hennes gode hjelper og mentor, blant annet før hun stilte ut selvportretter på fotofestivalen Northern Light i 2017. Krogvold har uttalt at Fossen var et av de største talentene han noen gang hadde sett. Han hevdet at det var «renessansestoff» i bildene hennes, at de i likhet med Caravaggios (1571–1610) malerier viste et bevisst spill mellom lys og skygge. Krogvold mener dessuten at den russiske regissøren Andrej Tarkovskij (1932–1986) og den åndelige nerven i hans filmer, er beslektet med Fossens billedverden. Krogvold oppgir slektskapet til disse kunstnerne som en del av begrunnelsen for kvalitet hos Fossen. 

## Dokumentarfilmen ''Selvportrett''
I 2020 ble dokumentarfilmen *Selvportrett,* om Lene Marie Fossen, vist på norske kinoer. Filmen gir et innsiktsfullt blikk inn i kunstneren Lene Marie Fossens kunstneriske univers og hennes liv som anorektiker. Regissør Espen Wallin understreker at filmen ikke skulle handle om sykdommen, men om kunstneren Lene Marie. *Selvportrett* endte opp med å ha tre regissører. Wallin kontaktet filmskaper Margreth Olin, og både hun og Katja Høgset ble med på regi-siden.  

Fossen visste at hun skulle dø av anoreksi, men håpet å kunne få se filmen før hun døde. Det rakk hun. Hun ønsket også at filmen skulle vises «verden rundt», og den ble solgt til flere land. Filmen fikk meget gode anmeldelser.

## Utstillinger av Fossens fotokunst
*Kilde for listen nedenfor er, pr. mars 2026, Fossens nettsted.*

* 2011: Melkefabrikken, Toten
* 2011: Chios Citrus, Chios, Hellas
* 2012: Galleri Fenka, Levanger
* 2016: Kaire Gallerii, Tønsberg
* 2017: Melancholia, Nordic Light, Kristiansund
* 2020: Shoot Gallery, Oslo. Her ble vandreutstillingen *The Gatekeeper* vist første gang. Den er senere vist andre steder i Norge – og i flere land. Det ble utgitt en bok med samme tittel i forbindelse med utstillingen. Utstillingen ble kuratert av den tyrkiske kurator og filosof Ilgin Deniz Akseloglu og produsert av WILLAS contemporary, som innehar rettighetene til Fossens kunst, og Ellen-K. Willas. 
* 2020: *The Gatekeeper*, Stiklestad Nasjonale Senter, Verdal
* 2020: *The Gatekeeper*, Raufoss Gård, Raufoss
* 2021: *The Gatekeeper*, Helgeland Museum, Mosjöen
* 2021: *The Gatekeeper*, Auckland Festival of Photography, New Zealand
* 2022: *The Gatekeeper,* Open Art Museum, St. Gallen, Sveits
* 2022: Gruppeutstilling: *There is More*, Grotten, Oslo
* 2023: *Lene Marie Fossen – HUMAN*, Sankta Maria Domkyrka, Visby, Gotland
* 2023: *Lene Marie Fossen – HUMAN*, Museum im Lagerhaus, St. Gallen, Sveits.
* 2023: Melancholia 2.0 - Nordic Light - Kristiansund - Norway
* 2023: Gruppeutstilling Lëtzebuerg City Museum, Luxembourg
* 2025: Gruppeutstilling, The Cell, Stockholm.

## Referanser